แบงก์เปิดเกมชิงรายย่อย
รายย่อยคึก ซีไอเอ็มบีรุกสินเชื่อบุคคลดอกเบี้ย 9% เฟิร์สช้อยส์เพิ่มลูกค้าบัตรเครดิต 3 แสนใบ
23 ก.พ. 2559

รายย่อยคึก ซีไอเอ็มบีรุกสินเชื่อบุคคลดอกเบี้ย 9% เฟิร์สช้อยส์เพิ่มลูกค้าบัตรเครดิต 3 แสนใบ
น.ส.อรอนงค์ อุดมก้านตรง ผู้ช่วยกรรมการผู้จัดการใหญ่ ผลิตภัณฑ์สินเชื่อรายย่อย สายธุรกิจรายย่อย ธนาคารซีไอเอ็มบี ไทย เปิดเผยว่า ธนาคารออกผลิตภัณฑ์สินเชื่อบุคคลใหม่เจาะกลุ่มลูกค้ารายย่อยที่ต้องการสภาพคล่องระยะสั้น โดยต้องมีรายได้ 2 หมื่นบาทขึ้นไป ผ่อนชำระ 12 เดือน ดอกเบี้ย 9% ต่อปี เมื่อเทียบกับการผ่อนชำระขั้นต่ำของบัตรเครดิตที่คิดดอกเบี้ย 20% ลูกค้าจะประหยัดค่าใช้จ่ายดอกเบี้ยได้ถึง 60% ในวงเงินและระยะเวลาผ่อนชำระที่ใกล้เคียงกัน 
“สินเชื่อบุคคลนี้จะเป็นทางเลือกลูกค้าที่ต้องการใช้จ่ายระยะสั้น หมุนเวียนสภาพคล่องในธุรกิจ หรือการใช้จ่ายฉุกเฉิน รวมทั้งโปะหนี้บัตรเครดิตด้วย หลังจากนำร่องเดือน ม.ค.ที่ผ่านมา ได้รับการตอบรับดีมาก มีการอนุมัติใหม่ 5% จากยอดอนุมัติ 100 ล้านบาท/เดือน” น.ส.อรอนงค์ กล่าว
ทั้งนี้ ข้อมูลของธนาคารแห่งประเทศไทย (ธปท.) พบว่า ยอดชำระสินเชื่อบัตรเครดิตปี 2558 อยู่ที่ 1 แสนล้านบาท จากยอดคงค้างสินเชื่อ 3 แสนล้านบาท สะท้อนว่า มีผู้ถือบัตรเลือกผ่อนชำระขั้นต่ำราว 50% ที่ต้องเสียดอกเบี้ย 20% หากใช้สินเชื่อบุคคลของธนาคารจะทำให้ลูกค้ามีสภาพคล่องเพิ่มขึ้น
น.ส.อรอนงค์ กล่าวว่า ปีนี้ธนาคารตั้งเป้าสินเชื่อบุคคลรายใหม่ใหม่ 7,500 ล้านบาท เพิ่มขึ้นจาก 5,700 ล้านบาท เมื่อปีที่แล้ว ทำให้ยอดคงค้างสินเชื่อบุคคลเพิ่มขึ้นเป็น 1.3 หมื่นล้านบาท จาก 1.1 หมื่นล้านบาท เมื่อสิ้นปีที่แล้ว พร้อมทั้งตั้งเป้าลดเอ็นพีแอลให้ต่ำกว่า 2% ในสิ้นปี จาก 2.4% เมื่อปีที่แล้ว 
น.ส.ณญาณี เผือกขำ กรรมการผู้จัดการ บริษัท อยุธยา แคปปิตอล เซอร์วิสเซส กล่าวว่า ปีนี้ตั้งเป้าขยายฐานบัตรเครดิตกรุงศรีเฟิร์สช้อยส์ วีซ่า แพลทินัม อีก 3 แสนใบ เท่ากับปีที่แล้ว โดยปัจจุบันมีฐานบัตร 5 แสนใบ จากฐานลูกค้าเฟิร์สช้อยส์ทั้งหมด 2 ล้านราย โดจะยกระดับสิทธิประโยชน์บัตรแพลทินัมให้มากขึ้น แต่คงฐานรายได้ขั้นต่ำที่ 1.5 หมื่นบาท เหมือนเดิม
ทั้งนี้ ผู้ถือบัตรเครดิตกรุงศรีเฟิร์สช้อยส์ วีซ่า แพลทินัม ยังคงมียอดใช้จ่ายเติบโตอย่างต่อเนื่อง แม้ภาวะเศรษฐกิจจะซบเซา และมีแผนขยายการใช้จ่ายผ่านบัตรไปยังสินค้าหมวดหมู่ใหม่ เช่น หมวดสุขภาพและความงาม โรงพยาบาล ซ่อมรถยนต์ และประกัน 
น.ส.ณญาณี กล่าวว่า ปัจจุบันอัตราอนุมัติบัตรขยับขึ้นเล็กน้อยเป็น 47% จาก 45% ในปีก่อนหน้า แต่ยังไม่ถึง 50% เนื่องจากภาวะเศรษฐกิจที่ซบเซาและปัญหาหนี้ครัวเรือน ทำให้ผู้บริโภคมีความสามารถชำระหนี้ลดลง รวมทั้งจะคุมหนี้ที่ไม่ก่อให้เกิดรายได้ (เอ็นพีแอล) ไว้ 3.5% เท่ากับปีก่อนหน้า